'টানটান উত্তেজনা নানা শঙ্কা'
বাংলাদেশের রাজধানী ঢাকায় আজ বিএনপি-আওয়ামী লীগের কর্মসূচি ঘিরে দেশের সব কটি জাতীয় পত্রিকা জুড়েই প্রতিবেদন করা হয়েছে।
'টানটান উত্তেজনা নানা শঙ্কা' আওয়ামী লীগ বিএনপির কর্মসূচি নিয়ে দৈনিক যুগান্তরের প্রধান শিরোনাম। এই খবরে বলা হচ্ছে, নির্বাচনকালীন সরকার নিয়ে বিপরীতমুখী অবস্থানে অনড় দেশের প্রধান দুই দল-আওয়ামী লীগ ও বিএনপি। নিজেদের দাবি নিয়ে গত কয়েক মাস দুই দল ধারাবাহিকভাবে ‘পালটাপালটি’ কর্মসূচি পালন করলেও এখন তা চূড়ান্তভাবে মাঠে গড়াচ্ছে।
আজ আওয়ামী লীগ ও বিএনপি একইদিনে একই সময়ে পৃথক মহাসমাবেশ করবে। বায়তুল মোকাররম মসজিদের দক্ষিণ গেটে সরকারি দলের ও নয়াপল্টনে বিএনপির সমাবেশ হবে।  রাজনৈতিক বিশ্লেষকদের মতে, রাজনৈতিক দলগুলো একইদিনে কাছাকাছি স্থানে কর্মসূচির কারণে রাজপথে সহিংসতার শঙ্কা রয়েছে।
জাতীয় মসজিদ বায়তুল মোকাররমের দক্ষিণ গেটের সামনে সমাবেশের পাশাপাশি আওয়ামী লীগ নেতাকর্মীরা প্রতিটি থানা-ওয়ার্ডে সতর্ক অবস্থায় থাকবে। এর বাইরে রাজধানীর গুরুত্বপূর্ণ স্থানে বসানো হবে সতর্ক পাহারা।
এর সঙ্গে দলীয় সংসদ-সদস্য ও কাউন্সিলররাও তাদের অনুসারীদের নিয়ে মাঠে অবস্থান নেবেন।
অন্যদিকে নয়াপল্টনের কেন্দ্রীয় কার্যালয়ের সামনে মহাসমাবেশ করবে বিএনপি। সমাবেশে বড় ধরনের জমায়েতের প্রস্তুতি দলটির। এজন্য সারা দেশের নেতাকর্মীরা আগেভাগেই ঢাকায় এসেছেন।
বণিক বার্তার প্রধান শিরোনাম '৫০ হাজার কোটি টাকা বকেয়ার চক্রে গ্যাস ও বিদ্যুৎ'। খবরটিতে বলা হচ্ছে, দেশি-বিদেশি  বিদ্যুৎ কোম্পানিগুলোর পাওনার বড় একটি অংশ পরিশোধ করতে পারছে না বাংলাদেশ বিদ্যুৎ উন্নয়ন বোর্ড (বিপিডিবি)। বিক্রীত বিদ্যুতের বিল না পেয়ে পেট্রোবাংলার গ্যাস কোম্পানিগুলোর কাছ থেকে কেনা জ্বালানির মূল্য দিতে পারছে না বেসরকারি বিদ্যুৎ কেন্দ্রগুলো (আইপিপি)।
এসব আইপিপির কাছে বিপুল পরিমাণ অর্থ আটকে থাকায় পেট্রোবাংলাও এলএনজি বিক্রেতা ও স্থানীয় পর্যায়ে গ্যাস সরবরাহকারী বিদেশি কোম্পানির (আইওসি) পাওনা পরিশোধ করতে পারছে না। সব মিলিয়ে দেশের বিদ্যুৎ ও গ্যাস খাত এখন বকেয়ার এক দুষ্টচক্রে আটকে পড়েছে, যার আকার এরই মধ্যে ৫০ হাজার কোটি টাকা ছাড়িয়েছে। বিদ্যুৎ ও জ্বালানি বিভাগের তথ্যে এই চিত্র উঠে এসেছে।
দেড় মাসেও কার্যকর হয়নি বেঁধে দেওয়া দর- আলু, পেঁয়াজ আর ডিমের দাম নিয়ে এই প্রতিবেদনটি করেছে দৈনিক ইত্তেফাক। সেখানে বলা হয়েছে, বাজাার স্থিতিশীল রাখতে গত সেপ্টেম্বর মাসের মাঝামাঝি এই তিনটি নিত্যপ্রয়োজনীয় পণ্যের দাম বেঁধে দিয়েছিল সরকার। কিন্তু এতোদিনেও তা কার্যকর হয়নি। বরং এসব পণ্যের দাম আরও বেড়েছে।
'তারল্য ব্যবস্থায় বড় চাপে ব্যাংক' শিরোনামে যুগান্তরের প্রতিবেদনে বলা হচ্ছে, বাণিজ্যিক ব্যাংকগুলো তারল্য বা টাকার ব্যবস্থাপনার ক্ষেত্রে বড় ধরনের চাপে পড়েছে। এই চাপ সামাল দিতে একদিকে বিভিন্ন ব্যাংক কেন্দ্রীয় ব্যাংক থেকে বিশেষ তারল্য সহায়তার আওতায় চড়া সুদে ধার নিচ্ছে।
গত বুধবার একদিনেই ব্যাংকগুলো বিভিন্ন উৎস থেকে প্রায় ২৮ হাজার কোটি টাকা ধার করেছে। এর মধ্যে কেন্দ্রীয় ব্যাংক থেকে সাড়ে ২৪ হাজার কোটি টাকা, কলমানি মার্কেট ও অন্য ব্যাংক থেকে সাড়ে তিন হাজার কোটি টাকা ধার করেছে। সাম্প্রতিক সময়ে প্রায় প্রতিদিনই ব্যাংকগুলো মোটা অঙ্কের অর্থ ধার করছে। এর মধ্যে সবচেয়ে বেশি ধার করছে কেন্দ্রীয় ব্যাংক থেকে।
'Bangabandhu Tunnel: A new era dawns in road communication' চট্টগ্রামে বঙ্গবন্ধু টানেল উদ্বোধন নিয়ে ইংরেজি দৈনিক দ্য ডেইলি স্টারের শিরোনাম এটি।
খবরে বলা হচ্ছে, চট্টগ্রামের কর্ণফুলী নদীর তলদেশে দেশের প্রথম যোগাযোগ পথ-টানেল আজ উদ্বোধন করার কথা রয়েছে প্রধানমন্ত্রী শেখ হাসিনার। টানেলটি পদ্মাসেতুর পর বাংলাদেশের দ্বিতীয় বড় প্রকল্প।  আগামীকাল রোববার সকাল ৬টা থেকে সর্বসাধারণের জন্য খুলে দেওয়া হবে টানেল।
কর্ণফুলীর টানেল শুধু চট্টগ্রাম শহরের দুই প্রান্তকে যুক্ত করবে না, হবে শিল্প ও অর্থনৈতিক উন্নয়নের যোগসূত্র। মাটির প্রায় ১৪০ ফুট গভীরে নির্মিত ৩ দশমিক ৩২ কিলোমিটার দৈর্ঘ্যের টানেলটি গাড়িতে পাড়ি দিতে সময় লাগবে তিন থেকে সাড়ে তিন মিনিট। টানেলে দুটি টিউব রয়েছে। এই টিউবগুলো কর্ণফুলী নদীর তলদেশ থেকে ১০৫ ফুট গভীরে নির্মাণ করা হয়েছে। গাড়ির জট যাতে না হয়, সে জন্য রয়েছে ২০টি টোল বুথ।
শিল্প কারখানায় গ্যাস সংকট নিয়ে বাংলাদেশ প্রতিদিনের শিরোনাম 'দেশজুড়ে তীব্র গ্যাস সংকট'। শীতের আগে এবারও দেশজুড়ে তীব্র গ্যাস সংকট দেখা দিয়েছে। এতে আবাসিক গ্রাহকরা চরম ভোগান্তিতে পড়েছেন। গ্যাস না পেয়ে নিরুপায় গ্রাহক ঝুঁকছেন তরলীকৃত পেট্রোলিয়াম গ্যাস (এলপিজি)-তে।
কল-কারখানার উৎপাদন বন্ধ হয়ে যাওয়ায় বিপদে পড়েছেন শিল্পমালিকরা। রাজধানী ঢাকা ছাড়াও আশপাশের নারায়ণগঞ্জ, গাজীপুর, আশুলিয়া এবং চট্টগ্রামের শিল্প এলাকাগুলোতেও গ্যাস সংকটে উৎপাদন অনেকাংশে নেমে এসেছে।
সংশ্লিষ্টরা বলছেন, মূলত দেশীয় গ্যাসক্ষেত্রগুলো থেকে গ্যাস উৎপাদন কমে আসায় এবং শিল্পে কমিয়ে সার-কারখানায় গ্যাস সরবরাহ বেশি করায় গ্যাসের সংকট দেখা দিয়েছে।
'রাজনীতিকে বিদায় জানালেন ড. কামাল' শিরোনামে বাংলাদেশের আইনজীবী ও রাজনীতিবিদ ড. কামাল হোসেনের রাজনীতিকে বিদায় জানানো নিয়ে প্রতিবেদন ছেপেছে দেশ রুপান্তর। গতকাল শুক্রবার জাতীয় প্রেসক্লাবে গণফোরামের বিশেষ জাতীয় কাউন্সিলে এ ঘোষণা দেন তিনি।
ড. হোসেন সেখানে বলেছেন, বয়স এবং শারীরিক অবস্থা বিবেচনায় এখন আর সক্রিয়ভাবে তার পক্ষে গণফোরামের সভাপতির দায়িত্ব পালন করা সম্ভব হচ্ছে না।
এই খবর নিয়ে ডেইলি স্টার লিখেছেন, পরে আজীবনের জন্য ড. কামাল হোসেনকে ইমেরিটাস সভাপতি নির্বাচন করেছে গণফোরাম কাউন্সিল।
বিশ্বকাপে আজ নেদারল্যান্ডসের মুখোমুখি হচ্ছে বাংলাদেশ। এ নিয়ে সমকালের শিরোনাম 'মুখরক্ষার ম্যাচে বাংলাদেশের সামনে আজ নেদারল্যান্ডস'। নেদারল্যান্ডসের বিপক্ষে আজ জয় পেলে টুর্নামেন্টে পুনর্জাগরণের সূত্রপাত হতে পারে। দেশের মানুষ তাই অধীর আগ্রহ নিয়ে তাকিয়ে থাকবে কলকাতার এ ম্যাচের দিকে।
'ইন্টারনেট সেবা পুরোপুরি স্বাভাবিক হতে পারে সোমবার সকালে' মানবজমিনের শিরোনাম। খবরে বলা হচ্ছে,  মহাখালীর খাজা টাওয়ারে অগ্নিকাণ্ডের কারণে বিঘ্নিত হওয়া ইন্টারনেট সেবা পুরোপুরি স্বাভাবিক অবস্থায় আনতে ৪৮ ঘণ্টা সময় লাগতে পারে বলে জানিয়েছে ইন্টারনেট সার্ভিস প্রোভাইডার্স এসোসিয়েশন অব বাংলাদেশের (আইএসপিবিএ)।
এর আগে গত বৃহস্পতিবার খাজা টাওয়ারে আগুন লাগে। শুক্রবার সকাল পৌনে ৯টায় ভবনটি থেকে আগুন পুরোপুরি নেভানোর ঘোষণা করে ফায়ার সার্ভিস। বৃহস্পতিবার আগুন লাগার পর রাতেই ঢাকার বিভিন্ন এলাকার অফিস ও বাসায় ইন্টারনেট সেবা বিঘ্নিত হওয়ার খবর আসতে শুরু করে।
'অস্ত্রোপচারের পর কেবিনে খালেদা জিয়া' আজকের পত্রিকার শিরোনাম । অস্ত্রোপচারের ১৮ ঘণ্টা পর বিএনপি চেয়ারপারসন বেগম খালেদা জিয়াকে হাসপাতালের সিসিইউ থেকে কেবিনে নেওয়া হয়েছে। গতকাল শুক্রবার বিকেল ৩টার দিকে তাঁকে কেবিনে নেওয়া হয়।
গত বৃহস্পতিবার সন্ধ্যায় যুক্তরাষ্ট্র থেকে আসা বিশেষজ্ঞ চিকিৎসকদের তত্ত্বাবধানে খালেদা জিয়ার লিভারে অস্ত্রোপচার করা হয়। লিভার সিরোসিসে আক্রান্ত খালেদা জিয়ার লিভারে ‘ট্র্যান্সজুগুলার ইন্ট্রাহেপোটিক পোরটোসিসটেমিক শান্ট (টিপস) ’ প্রক্রিয়ার মাধ্যমে দুই রক্তনালির মধ্যে একটি নতুন সংযোগ তৈরি করে দেওয়া হয়।

Summary Not Found